बेहतर वेतन की मांग को लेकर हॉलीवुड में लेखकों की हड़ताल, देर रात के टीवी शो ठप!
न्यूयॉर्क, तीन मई (एपी) हॉलीवुड में बेहतर वेतन की मांग को लेकर टेलीविजन और फिल्म लेखक मिलकर हड़ताल कर रहे हैं जिसके कारण टेलीविजन में देर रात आने वाले शो बंद हो गए हैं और उनके स्थान पर पुराने कार्यक्रम दिखाए जा रहे हैं।
‘‘राइटर्स गिल्ड ऑफ अमेरिका’’ के सदस्यों ने मैनहटन में एक इमारत के आगे ‘‘अनुबंध नहीं, सामग्री नहीं’’ की तख्तियां हाथों में लेकर नारेबाजी की।
संगठन से जुड़े कम से कम 11,500 फिल्म और टेलीविजन लेखक हॉलीवुड के स्टूडियो तथा प्रोडक्शन कंपनियों के पैरोकार व्यापार संघ के साथ नया अनुबंध नहीं हो पाने के कारण काम नहीं कर रहे हैं।
लेखकों का संगठन न्यूनतम वेतन में वृद्धि, प्रत्येक शो के लिए अधिक लेखक आदि अनेक मांग कर रहे हैं।
हड़ताल में शामिल सीन क्रेस्पो (46) कहते हैं, ‘‘काम बहुत है और उसके मुकाबले वेतन बहुत कम है।’’
वह टीबीएस के कार्यक्रम ‘‘फुल फ्रंटल विथ सामंथा बी’’ के लेखक हैं।
इस प्रकार की हड़ताल से टीवी तथा अन्य प्रोडक्शन कंपनियों को नुकसान उठाना पड़ सकता है।
स्टूडियो तथा प्रोडक्शन कंपनियों का प्रतिनिधित्व करने वाली ‘‘द अलायंस ऑफ मोशन पिक्चर एंड टेलीविजन प्रोड्यूसर्स’’ ने कहा कि उसने लेखकों के लिए भत्ते में सुधार के लिए प्रस्ताव पेश किया है।
वहीं व्यापार संघ ने एक बयान में कहा कि वह अपने प्रस्ताव में सुधार करने के लिए तैयार है ‘‘लेकिन वह ऐसा करने के असमर्थ है क्योंकि अन्य कई प्रस्ताव हैं जिन पर गिल्ड अड़ा हुआ है।’’
इस बीच अभिनेताओं के संगठन ने भी अपने सदस्यों को लेखकों के पक्ष में आवाज उठाने की मंगलवार को अपील की।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva mag_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva